Ofte bruges eksemplet med forskellen på Skagen Museum og Arken, når der snakkes om skævvridningen af støtten til kulturlivet i Nordjylland og København. Hovedstaden får alle pengene, og Nordjylland må klare sig selv. Skagens Museum modtager da også kun fem procent af den støtte, som Arken får fra Christiansborg. - Som individer bliver vi nordjyder dummere og dummere og københavnerne klogere og klogere, har en nordjysk kunstner tidligere tordnet, om det han kaldte et demokratisk problem. Men den netop aftalte finanslov kan blive en game changer for debatten om den skævvredne kulturstøtte. - Et langt sejt træk giver nu resultat. Sådan lyder det begejstret fra den nordjyske Venstre-politiker Preben Bang Henriksen. Nordkraft Big Band får således sammen med andre landsdelsorkestre udenfor hovedstaden 1,5 million kroner med den helt friske finanslov . Og det er resultatet af mange banken på dørene af de nordjyske politikere på begge sider af midten. - Vi er mange nordjyske politikere, der har arbejdet for at få støtte til Nordkraft Big Band, siger Preben Bang Henriksen (V). - Jeg håber i den grad, at tilsagnet også bliver startskuddet til generelt at se på den vanvittig geografisk skæve kulturstøtte. At Skagens Museum modtager 5 % af den støtte, der går til Arken taler for sig selv, fortsætter han. Udover de tre regeringspartier er SF, Liberal Alliance, Radikale Venstre og Dansk Folkeparti med i aftalen om årets finanslov. Hvor der udover blandt andet er afsat penge til ekstra orlov til tvillingeforældre og indsats mod PFAS.

Opsummering:
Sekscifret beløb falder af til nordjysk orkester i den nye finanslov.